钦定古今图书集成/明伦汇编/氏族典/第089卷 > 卢文进
## 钦定古今图书集成/明伦汇编/氏族典/第089卷 > 卢文进

按《五代史卢文进传》：“文进字大用，范阳人，为刘守光
骑将。唐庄宗攻范阳，文进以先降，拜寿州刺史，庄宗
以属其弟存矩。存矩为新州团练使，统山后八军。庄
宗与刘𬩽相距于莘，召存矩会兵击𬩽。存矩课民出
马，山后之人皆怨，而兵又不乐南行，行至祁沟关，聚
而谋为乱。文进有女，幼而美，存矩求之为侧室，文进”
因与乱军杀存矩，遂奔于契丹，使守平州。明宗即位，
文进率众归唐，明宗以为义成军节度使。居岁馀，徙
镇威胜，加同平章事，入为上将军，出镇昭义，徙安远。
晋高祖立，与契丹约为父子，文进惧不自安。天福元
年，送款于李昪，昪遣兵迎之。文进居数镇，颇有善政，
兵民爱之。昪以文进为天威统军、宣润节度使。后以
左卫上将军卒于金陵。